31993D0016
L 011/20
JURNALUL OFÍCIAL AL UNIUNII EUROPENE
DECIZIA CONSILIULUI
din 21 decembrie 1992
privind extinderea protecției juridice a topografiilor produselor din materiale semiconductoare asupra persoanelor din Statele Unite ale Americii și din anumite teritorii
(93/16/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 87/54/CEE a Consiliului din 16 decembrie 1986 privind protecția juridică a topografiilor produselor din materiale semiconductoare (1), în special articolul 3 alineatul (7),
având în vedere propunerea Comisiei,
întrucât dreptul la protecție juridică a topografiilor produselor din materiale semiconductoare în Comunitate se aplică persoanelor care au dreptul la protecție în temeiul articolului 3 alineatele (1)-(5) din Directiva 87/54/CEE;
întrucât, prin decizie a Consiliului, acest drept poate fi extins asupra persoanelor care nu beneficiază de protecție în temeiul dispozițiilor menționate;
întrucât extinderea protecției în cauză trebuie, pe cât posibil, să fie hotărâtă pentru întreaga Comunitate;
întrucât această protecție a fost anterior extinsă asupra anumitor țări și teritorii, doar cu titlu provizoriu, în conformitate cu Decizia 90/511/CEE (2), care încetează la 31 decembrie 1992;
întrucât această protecție a fost extinsă asupra societăților comerciale și a altor persoane juridice din Statele Unite ale Americii, deoarece Decizia 90/541/CEE a Comisiei (3) a stabilit că Statele Unite ale Americii îndeplinesc până la 31 decembrie 1992 condițiile de reciprocitate prevăzute la articolul 1 alineatul (2) din Decizia 90/511/CEE;
întrucât Statele Unite ale Americii au o legislație corespunzătoare și întrucât este posibil să protejeze în continuare topografiile produselor din materiale semiconductoare prin legislația internă și să asigure această protecție persoanelor din statele membre ale Comunității care beneficiază de dreptul la protecție în conformitate cu Directiva 87/54/CEE;
întrucât este probabil ca anumite teritorii care încă nu au o legislație adecvată să adopte una și să o aplice cât mai curând posibil asupra persoanelor menționate din statele membre ale Comunității;
întrucât toate statele membre ale Comunității au adoptat la această dată măsuri interne pentru aplicarea Directivei 87/54/CEE;
întrucât este necesar să se extindă în continuare protecția în cauză doar pentru un an în cazul Statelor Unite ale Americii, dat fiind timpul necesar încheierii procedurii care trebuie să ajungă la acordarea reciprocă a unei protecții nelimitate;
întrucât este necesar, de asemenea, să se continue extinderea cu titlu provizoriu în cazul teritoriilor menționate anterior, pentru a le lăsa timpul să creeze condițiile necesare acordării unei protecții reciproce nelimitate,
ADOPTĂ PREZENTA DECIZIE:
Articolul 1
(1) Statele membre extind protecția juridică prevăzută prin Directiva 87/54/CEE astfel:
(a)
persoanele fizice care sunt resortisanți ai Statele Unite ale Americii sau ai unuia dintre teritoriile indicate în anexa la prezenta decizie sau care își au reședința obișnuită pe teritoriul Statelor Unite ale Americii sau într-unul dintre teritoriile menționate sunt tratate ca resortisanți ai unui stat membru;
(b)
societățile comerciale și alte persoane juridice din Statele Unite ale Americii sau dintr-unul dintre teritoriile indicate în anexa la prezenta decizie care au o unitate industrială sau comercială reală și sigură în Statele Unite ale Americii sau în aceste teritorii sunt tratate ca și cum ar avea o întreprindere industrială sau comercială reală și sigură pe teritoriul unui stat membru.
(2) Punerea în aplicare a dispozițiilor alineatului (1) litera (b) se subordonează condiției ca societățile comerciale sau alte persoane juridice ale unui stat membru care au dreptul la protecție în temeiul Directivei 87/54/CEE să beneficieze de protecție în Statele Unite ale Americii sau pe teritoriul în cauză.
(3) Comisia constată respectarea de către Statele Unite ale Americii sau de teritoriile indicate în anexă a condițiilor prevăzute la alineatul (2) și comunică statelor membre.
Articolul 2
Prezenta decizie se aplică de la 1 ianuarie 1993.
Statele membre extind protecția în temeiul prezentei decizii asupra persoanelor menționate la articolul 1 până la 31 decembrie 1994.
În ceea ce privește Statele Unite ale Americii, această dată este 31 decembrie 1993.
Orice drept exclusiv dobândit în temeiul Deciziei 90/511/CEE sau al prezentei decizii continuă să producă efecte în perioada stabilită prin Directiva 87/54/CEE.
Articolul 3
Prezenta decizie se adresează statelor membre.
Adoptată la Bruxelles, 21 decembrie 1992.